Prof. PhDr. **Josef Ludvík Fischer** (\* 6. november 1894, Praha - † 17. február 1973, Olomouc) bol významný český filozof a sociológ, predstaviteľ filozofického štrukturalizmu.

Život
-----

Po štúdiách na klasických gymnáziách v Českých Budějoviciach a v Třeboni (maturita roku 1912) absolvoval na Filozofickej fakulte pražskej univerzity češtinu, nemčinu a filozofiu. Doktorom filozofie bol promovaný roku 1919 (dizertácia *Arthur Schopenhauer. Genese díla*). V rokoch 1921-1923 pracoval v pražských knižniciach, potom bol preložený do Študijnej knižnice v Košiciach, kde bol zamestnaný až do roku 1933. V roku 1927 sa prácou *Saint-Simon a Auguste Comte* habilitoval na Masarykovej univerzite v Brne ako docent pre odbor sociológia, v roku 1930 i pre odbor filozofia. Na prelome 20. a 30. rokov spolu s Bedřichom Václavkom a Jiřím Mahenom redigoval *Index* (1929-1939), s Inocentom Arnoštom Bláhom a Emanuelom Chalupným založil a viedol *Sociologickú revue* (1930-40, 1945-48). V rokoch 1933-35 bol zamestnancom univerzitnej knižnice v Brne, mimoriadnym profesorom Masarykovej univerzity pre odbory sociológie a dejiny filozofie sa stal v roku 1935. Po nacistickej okupácii Československa sa až do konca vojny skrýval v Holandsku. Po návrate do Brna bol v októbri 1945 menovaný riadnym profesorom Filozofickej fakulty Masarykovej univerzity, v školskom roku 1945-46 zastával funkciu jej dekana. Zároveň sa podieľal na obnovení olomouckej Palackého univerzity, na ktorej v rokoch 1946-49 vykonával funkciu rektora. V 50. rokoch bol nútený stiahnuť sa z verejného života, ojedinele vyučoval v Brne a v Košiciach, penzionovaný bol roku 1960. Do výučby bol na Palackého univerzite znovu povolaný v rokoch 1968-70, definitívny odchod do penzie nasledoval v roku 1970.

Jeho dcéra Viola bola známou poetkou a prekladateľkou.

Filozofia
---------

Kritické vyrovnanie s filozofiou pozitivizmu a pragmatizmu Fischera viedlo k vypracovaniu vlastného filozofického systému, ktorý nazýval „skladobnou filozofiou". Tá mala nadväzovať na štrukturálne metódy v jednotlivých vedách, ktoré preferujú celok pred jednotlivými časťami. Pojem celku Fischer v *Základech poznání* (1931) definoval pomocou pojmu funkcie a vytvoril tak pôvodný systém funkcionálneho štrukturalizmu, ktorý v *Krizi demokracie* (1933) uplatnil pri rozbore sociálnej skutočnosti. Kríza demokracie bola Fischerovi súčasťou všeobecnejšej kultúrnej krízy, ktorú spájal s kvantitatívnym a mechanistickým poňatím skutočnosti. Štruktúrne podobnosti medzi jednotlivými prvkami kultúry (napr. medzi vedou, ekonomikou a politikou) schematizoval pomocou pojmu kultúrneho prototypu. Predvídal tak niektoré neskoršie kulturologické problémy (porovnaj Foucaultov pojem epistéma). Východisko z krízy videl v ontologickej rehabilitácii kvality, na ktorej prepracovanie sa spolu s ďalšími kategóriami funkcie a štruktúry vrátil v súbore *Filosofických studií* (1968).

Spisy
-----

* *Arthur Schopenhauer. Genese díla (Příspěvek k psychologii tvorby)* (1921)
* *O vědomí* (1922)
* *Hovory a zpovědi. Dvě knihy neklidu a hledání. Kniha první* (1922)
* *Filosofie, její podstata a problémy* (1922)
* *Saint Simon a Auguste Comte. Příspěvek k dějinám sociologického racionalismu* (1925)
* *Glosy k české otázce* (1926)
* *O pravdách a filosofech* (1926)
* *Útěk před starou filosofií* (1927)
* *Budoucnost evropské kultury. Vstupní čtení na Masarykově univerzitě 17. 10. 1927* (1928)
* *Über die Zukunft der europäischen Kultur* (1929)
* *Kultura a regionalismus* (1929)
* *O neklidu dneška* (1930)
* *Základy poznání. Soustava skladebné filosofie na podkladě zkušenosti I* (1931)
* *Třetí říše. Úvodem do současného politického stavu* (1932)
* *Tyrš a sokolstvo. Historický a kritický rozbor sokolské ideologie* (1932)
* *Zrcadlo doby. Abeceda skoro filosofická* (1932)
* *Řád kapitalistický a skladebný* (1933)
* *Krize demokracie. I. Svoboda, II. Řád* (1933)
* *Věčný a časový úkol filosofie* (1935)
* *Národní tradice a česká filosofie. Úkoly a výzvy* (1939)
* *Den po válce* (1946)
* *Na cestu. Hrst proslovů děkanových* (1946)
* *Politika a stranictví* (1947)
* *Únor 1948. Slovo k vychovatelům* (1948)
* *Tři stupně. Filosofický vějíř* (1948)
* *Uvedení do vědy* (1961)
* *Sokrates nelegendární* (1965)
* *Dějiny filosofie. Řecká filosofie* (1968)
* *Filosofické studie* (1968)
* *Proti Mnichovu* (1968)
* *Listy o druhých a o sobě* (2005)

### Výbory

* *Výbor z díla I* (2007)
* *Výbor z díla II* (2009)

Literatúra
----------

* GABRIEL, Jiří, a kol. *Česká filozofie ve 20. století. I. Směry, osobnosti, problémy*. Brno : Masarykova univerzita, 1995. 361 s.
* MED, Jaroslav. *Literární život ve stínu Mnichova (1938-1939)*. Praha : Academia, 2010. 340 s. ISBN 978-80-200-1823-6.
* TOMEŠ, Josef, a kol. *Český biografický slovník XX. století I. A-J*. Praha ; Litomyšl : Paseka, 1999. 634 s. ISBN 80-7185-245-7.
* Urbášek Pavel, *Josef Ludvík Fischer - rektor zakladateľ*, Žurnál UP, roč. 14 (2004/05), č 4, s 6.
* Danihelková E. (2011). KAREL Englis A JOSEF LUDVÍK FISCHER Paralelné životopisy. Bakalárska práca, Univerzita Palackého v Olomouci, Filozofická fakulta, 47 pp.

Pozri aj
--------

* Štrukturalizmus

Externé odkazy
--------------

* Josef Ludvík Fischer Archivované 2012-04-28 na Wayback Machine na webe Univerzity Palackého
* Slovník slovenských filozofov

Zdroj
-----

*Tento článok je čiastočný alebo úplný preklad článku Josef Ludvík Fischer na českej Wikipédii.*

Autoritné údaje: * abART: 16962
* BnF: 12770390q
* GND: 119471930
* ISNI: 0000 0001 1055 1736
* LCCN: no93004336
* NK ČR: jk01031272
* SNK: 155848
* VIAF: 37042913
* WorldCat: lccn-no93004336